ՏՄՊՊՀ վերանշանակումների գործընթացը պետք է ավարտված լինի մինչեւ 2019 թվականի ապրիլը, այնպես որ, ամեն րոպե Նիկոլ Փաշինյանը կարող է մտնել ԱԺ՝ հանձնաժողովի նոր կազմի առաջարկով։ Ըստ խոսակցությունների, սպասվում է, որ ՏՄՊՊՀ նախագահի կամ առնվազն մի քանի հանձնաժողովականների տեղերը զբաղեցնելու հավակնություններ ունի ՀՅԴ-ն։ Դաշնակցականները դեռ մարտ ամսին, «Տնտեսական մրցակցության պաշտպանության մասին» ՀՀ օրենքում փոփոխությունների քննարկման ժամանակ, բավականին ակտիվ էին եւ ԱԺ-ում առաջարկել էին, որ ՏՄՊՊՀ-ի անդամներից մեկի թեկնածությունը ներկայացվի ընդդիմության կողմից։ Առաջարկն այս մերժվել էր պատճառաբանությամբ, որ ՏՄՊՊՀ-ն, որպես վարչական մարմին, ապաքաղաքական պետք է լինի։ Չի բացառվում, որ դաշնակցական գործիչները կրկին ակտիվանան։ Մյուս կողմից՝ Նիկոլ Փաշինյանը, կարծես, չի շտապում բաժանվել Արտակ Շաբոյանից, որը կառավարությունում «գերազանցիկի» համբավ ունի եւ հենց այս պատճառով էլ մնացել է պաշտոնում։ Անգամ Հովիկ Աբրահամյանը, որն ամեն կերպ ձգտում էր ձեռքի տակ պահել տնտեսական մրցակցության մթնոլորտը վերահսկող այս մարմինը, չկարողացավ հանել Արտակ Շաբոյանին։